**ΔΕΛΤΙΟ ΤΥΠΟΥ**

**Τράπεζα Πειραιώς: €1 δισ. Δανειακών Συμβάσεων Ταμείου Ανάκαμψης & Ανθεκτικότητας**

**Αίτημα για την πέμπτη δόση ύψους €300 εκ.**

H Τράπεζα Πειραιώς κατέθεσε σήμερα αίτημα λήψης της πέμπτης δόσης κεφαλαίων, ύψους €300 εκ. από το Ταμείο Ανάκαμψης και Ανθεκτικότητας (ΤΑΑ), ύστερα από την επιτυχή απορρόφηση των κεφαλαίων ύψους €1 δισ. που της έχουν διατεθεί.

Έως σήμερα, η Τράπεζα Πειραιώς έχει ολοκληρώσει τη σύναψη συμβάσεων για τη χρηματοδότηση 65 επενδυτικών σχεδίων, συνολικού προϋπολογισμού €3,68 δισ., αξιοποιώντας τους πόρους του ΤΑΑ ύψους €1 δισ. και κεφάλαια της Τράπεζας ύψους €817 εκ.

Το αίτημα για τη λήψη της πέμπτης δόσης επιβεβαιώνει τη δυναμική και πρωτοπόρο συμμετοχή της Τράπεζας Πειραιώς στο δανειακό πρόγραμμα του Εθνικού Σχεδίου Ανάκαμψης και Ανθεκτικότητας “Ελλάδα 2.0”.

Η Τράπεζα Πειραιώς δίνει έμφαση στη χρηματοδότηση επιχειρήσεων με αναπτυξιακό όραμα και εξωστρεφή χαρακτήρα, αλλά και έργων που συμβάλλουν στην Πράσινη Μετάβαση και στον Ψηφιακό Μετασχηματισμό της ελληνικής οικονομίας, σε πλήρη εναρμόνιση με τους βασικούς πυλώνες του ΤΑΑ.

Αξίζει να σημειωθεί ότι έως σήμερα το πρόγραμμα αξιοποιήθηκε με έμφαση στη στήριξη έργων με χαρακτήρα Πράσινης Μετάβασης – συνολικής ισχύος της τάξης των 1,1 GW – αλλά και Ψηφιακού Μετασχηματισμού και Εξωστρέφειας. Οι επενδύσεις υλοποιούνται στο σύνολο της ελληνικής επικράτειας, με έμφαση στην Περιφέρεια, με χρηματοδότηση κυρίως μικρομεσαίων επιχειρήσεων (άνω του 60% των χρηματοδοτούμενων επιχειρήσεων).

Για την υποστήριξη των δράσεων του Ταμείου, η Τράπεζα Πειραιώς διαθέτει εξειδικευμένο ανθρώπινο δυναμικό και τεχνογνωσία για την άμεση αξιολόγηση και υλοποίηση των επιλέξιμων επενδυτικών σχεδίων των επιχειρήσεων, πρωταγωνιστώντας στην αποτελεσματική αξιοποίηση των πόρων του ΤΑΑ, πόρων που συμβάλλουν στην ανασυγκρότηση του παραγωγικού μοντέλου και ενισχύουν τις αναπτυξιακές προοπτικές της εθνικής μας οικονομίας.

Ο κ. Θοδωρής Τζούρος, Ανώτερος Γενικός Διευθυντής, Chief Corporate & Investment Banking της Τράπεζας Πειραιώς δήλωσε: «Η Τράπεζα Πειραιώς παραμένει συνεπής στη στρατηγική της προτεραιότητα για την ενεργή και αποτελεσματική χρήση των πόρων του Ταμείου Ανάκαμψης και Ανθεκτικότητας. Η αξιοποίηση των κεφαλαίων του ΤΑΑ είναι εμφανές ότι συμβάλλει καθοριστικά στη μόχλευση των ικανών και απαραίτητων κεφαλαίων για την ενίσχυση του ρυθμού ανάπτυξης της Ελληνικής Οικονομίας. Η αποτελεσματική συνεργασία των στελεχών της Τράπεζας με το Ελληνικό Δημόσιο και τις υπηρεσίες του Ταμείου Ανάκαμψης αποδεικνύεται από το γεγονός ότι η Τράπεζα Πειραιώς έχει ήδη διοχετεύσει, μέσω χρηματοδοτικών συμβάσεων, πόρους ύψους €1 δισ. κεφαλαίων ΤΑΑ σε διάστημα μικρότερο των 16 μηνών και έχει ήδη καταθέσει αίτημα για την πέμπτη δόση κεφαλαίων, ύψους €300 εκ. Η Τράπεζα Πειραιώς παραμένει πιστή στην προσπάθεια στήριξης της ελληνικής επιχειρηματικότητας, αξιοποιώντας κάθε διαθέσιμο εθνικό ή ευρωπαϊκό εργαλείο προς όφελος των πελατών της».

 **Αθήνα, 21 Σεπτεμβρίου 2023**